**Od kod imena?**

Učenci s pomočjo Atlasa Slovenije poiščejo zanimiva imena naselij, vzpetin ali voda in jih skušajo razložiti.

Nalogo lahko nadgradimo pri slovenskem jeziku. Učenec izbere enega od imen in sestavi zgodbo o tem, kako je določena naselbina, vzpetina ali voda dobila svoje ime.

**Potrebujete:**

* Atlas Slovenije ali kakšen drug podroben zemljevid
* Slovar slovenskega jezika

Učence razdelite na skupine po tri učence. Vsaka skupina naj si izbere ali pa ji določite eno stran v Atlasu. Izberejo naj si do 20 imen naselbin, vzpetin ali voda, ki se jim zdijo zanimiva in ki imajo določen pomen.

 Npr.: Atlas Slovenije, Celje 113:

Vrh nad Laškim, Petrovo selo, Požarišče, Mačkovec, Glažuta, Križpotje, Štore, Kranjčica, Laška vas, Miklavžev hrib, Bezgovnice …

Imena vpišejo v tabelo:

|  |  |
| --- | --- |
| **Zemljepisno ime** | **Pomen imena** |
| Miklavžev hrib | Prvi lastnik je bil Miklavž |
| Vrh nad Laškim | Vzpetina, ki se dviga nad krajem Laško |
| Križpotje | Tu se križa več poti |

Vir imena je lahko:

* po neki osebi (Miklavžev hrib, Petrovo selo)
* vsebuje drugo zemljepisno ime (Vrh nad Laškim, Laška vas)
* opisno ime (Križpotje, Mačkovec, Glažuta)

S pomočjo slovarja poskušajo poiskati izvor opisnih imen. N.pr.:

Požarišče: kraj požara, ognja:gasilci so v nekaj minutah prihiteli na požarišče / knjiž. na požarišču so zgradili novo hišo (pogorišču).

Torej je nekoč v preteklosti tu gorelo in prebivalci so kraj imenoval po tem dogodku.

Opozorimo učence na posebnosti imen v različnih področjih Slovenije (Panonski svet).

Izdelke primerjamo in razstavimo. Zanimive razlage so primerne tudi za objavo v šolskem glasilu.